b'\n_START_ARTICLE_\nTrinajsti bojevnik\n_START_SECTION_\nZgodba\n_START_PARAGRAPH_\nFilm spremlja zgodbo diplomata Ahmada Ibn Fahdlana, ki v doma\xc4\x8dem Bagdadu razjezi vplivnega plemi\xc4\x8da, zato ga kalif odstrani iz mesta tako da ga po\xc5\xa1lje za veleposlanika na Sever. S sopotnikom Melchisidekom naletita na skupino vikin\xc5\xa1kih voj\xc5\xa1\xc4\x8dakov, ki jim je pravkar umrl kralj. Sporazumevajo se s te\xc5\xbeavo, saj Vikingi govorijo le nordijsko, Ahmad in Melchisidek pa arabsko. Kmalu po izvolitvi Buliwyfa za vodjo se zate\xc4\x8de v tabor mladeni\xc4\x8d in prosi za pomo\xc4\x8d pri obrambi svoje vasi pred starodavno mitsko nadlogo._NEWLINE_Skupina poi\xc5\xa1\xc4\x8de nasvet pri vede\xc5\xbeevalki, ki prerokuje, da se mora nevarnosti zoperstaviti natan\xc4\x8dno trinajst mo\xc5\xbe, eden od katerih ne sme biti Nordijec. Tako postane Ahmad trinajsti bojevnik, del skupine, ki odpotuje proti napadeni vasi. Ahmad je kot tujec zaradi svoje nizke rasti in majhnega konja predmet posmeha ostalih. Zato se s poslu\xc5\xa1anjem med potjo nau\xc4\x8di njihovega jezika, spo\xc5\xa1tovanje pa pridobi tudi s svojo spretnostjo pri je\xc5\xbei._NEWLINE_Kmalu po prihodu v vas jih pono\xc4\x8di napadejo sovragi, ki jih va\xc5\xa1\xc4\x8dani imenujejo Vendoli. Imajo podobo kri\xc5\xbeanca med medvedom in \xc4\x8dlovekom, strah pa vzbujajo tudi z ognjenimi baklami. Po spopadu ne pustijo za seboj nobenega trupla. Napadi se nadaljujejo in kljub poskusom utrjevanja vasi je ob vsakem spopadu pre\xc5\xbeivelih manj. Buliwyf poleg tega posumi, da Vendoli niso nobena mitolo\xc5\xa1ka bitja, temve\xc4\x8d ljudje, zato se odlo\xc4\x8di, da jih bo skupina zasledovala do njihovega prebivali\xc5\xa1\xc4\x8da in jih napadla tam._NEWLINE_Vendolom sledijo do ogromne jame v bli\xc5\xbeini, kjer odkrijejo, da gre za primitivno ljudo\xc5\xbeersko ljudstvo. Buliwyf najde in ubije njihovo matrono, a ga ta ob tem rani z zastrupljenim rezilom. Pre\xc5\xbeiveli bojevniki nato zbe\xc5\xbeijo pred zasledovalci skozi podvodni prehod do morja. V vasi se pripravijo na kon\xc4\x8dni obra\xc4\x8dun. Kmalu se pojavijo Vendoli in oboji se zapletejo v epsko bitko. Buliwyf naposled ubije njihovega poveljnika in ostali Vendoli se premagani umaknejo._NEWLINE_Kmalu po koncu bitke Buliwyf podle\xc5\xbee strupu in pokopljejo ga z vsemi \xc4\x8dastmi. Ahmad ibn Fadlan se na koncu vrne v domovino, hvale\xc5\xbeen, da je na severu \xc2\xbbpostal mo\xc5\xbe, koristen Gospodov slu\xc5\xbeabnik\xc2\xab.'